Akatastopsisini

Akatastopsisini er en gruppe (stamme) av biller som hører til familien kortvinger. Det er (foreløpig?) bare kjent én art i gruppen.

Utseende 
En liten (ca. 2 millimeter), avlang, lyst brunlig kortvinge. Kroppen er sparsomt kledt med nokså lange hår. Hodet er bredt rundet med middelsstore fasettøyne. Antennene er tynne, 11-leddete og omtrent så lange som hode + pronotum. Palpene har et tykt, klubbeformet nest ytterst ledd, det ytterste leddet er kort og tapplignende. Pronotum er bredt rundet, mye bredere enn hodet og litt bredere enn dekkvingene, som er omtrent så lange som pronotum. Bakkroppen er avlang og jevnbred. Beina er nokså korte, føttene består av bare to ledd på for- og mellombeina, fire på bakbeina.

Levevis 
Ingenting ser ut til å være kjent om levesettet til denne arten.

Utbredelse 
Den eneste kjente arten er beskrevet fra Papua Ny-Guinea.

Systematisk inndeling 

 Ordenen biller, Coleoptera
 Underordenen Polyphaga
 Overfamilien åtsel- og rovbiller, Staphylinoidea
 Familien kortvinger (Staphylinidae) Latreille, 1802
 Underfamilien småkortvinger, Aleocharinae Fleming, 1821
 Stammen Akatastopisisini Pace, 2000 - ikke i Norge
 Slekten Akatastopsis Pace, 2000 
 Akatastopsis papuana Pace, 2000

Referanser

Kilder 
 Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.

Eksterne lenker 
 Akatastopsis på Tree of life 
 

Kortvinger
Småkortvinger
Ny-Guineas insekter
Biller formelt beskrevet i 2000
Dyr formelt beskrevet av Roberto Pace